32005R0570
L 097/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 570/2005 НА КОМИСИЯТА
от 14 април 2005 година
за изменение на Регламент (ЕО) № 118/2005 относно определянето на пределни граници на бюджета за преките плащания, които се предоставят съгласно член 71 от Регламент (ЕО) № 1782/2003 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1782/2003 на Съвета от 29 септември 2003 г. за установяването на общи правила за схемите за пряко подпомагане по линия на Общата селскостопанска политика, за установяването на някои схеми за подпомагане на земеделските стопани и за изменение на Регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (1), и по-специално член 72, параграф 2 от него,
като има предвид, че:
(1)
Приложение IV към Регламент (ЕО) № 118/2005, което изменя приложение VIII към Регламент (ЕО) № 1782/2003 на Съвета и установява пределни граници на бюджета за частично или незадължително въвеждане на схемата за еднократни плащания и годишна финансова рамка за схемата за еднократни зонални плащания, предвидени във въпросния регламент, определя за 2005 финансова година пределни граници на бюджета за преките плащания, които се предоставят съгласно член 71 от Регламент (ЕО) № 1782/2003 на Съвета.
(2)
При изчисляване на сумите, които се полагат като еднократни плащания, наскоро Франция установи наличието на съвсем не незначително несъответствие между финансовия резултат, когато се използват индивидуалните физически данни, отнасящи се за различните преки плащания през различните базови периоди, които са използвани за определяне на базовите суми, и данните, които са били съобщени от Франция и използвани за определянето на пределни граници на бюджета за различните преки плащания в Регламент (ЕО) № 118/2005.
(3)
Поради това следва да бъдат изменени пределните граници на бюджета, които са в сила във Франция през 2005 г. за преките плащания, определени в Регламент (ЕО) № 118/2005.
(4)
Поради това следва да се направят съответните изменения в Регламент (ЕО) № 118/2005.
(5)
Мерките, предвидени в настоящия регламент, са в съответствие със становището на Управителния комитет по преките плащания,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 118/2005 се заменя с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 април 2005 година.